Dylann Roof gevonnis vir nege moordeDylann Roof. Foto: AP Photo/Chuck Burton Die jurie moes besluit tussen lewenslange tronkstraf en die doodstraf. Roof is die eerste persoon om die doodstraf opgelê te word vir federale haatmisdade. Die jurie het ná sowat drie uur se beraadslaging die besluit bekend gemaak. Roof is verlede maand op 33 aanklagte, waaronder aanklagte van haatmisdade, skuldig bevind. Hy het homself verteenwoordig tydens die voorvonnisverrigtinge en aangevoer dat hy nié geestesongesond is nie. Hy het egter geen berou getoon of versoek dat sy lewe gespaar word nie. Roof het aan FBI-beamptes gesê hy wou segregasie terugbring of dalk selfs ŉ rasse-oorlog ontketen met die moorde op 17 Junie 2015. Hy het in sy bekentenis gesê hy het die moorde gepleeg nadat hy “swart op wit misdaad” op die internet ondersoek het. Daar is tydens die verhoor gehoor dat Roof 77 skote afgevuur het tydens die aanval in die kerk. ŉ Video-opname van ŉ onderhoud wat FBI-agente met Roof gevoer het, is tydens die moordverhoor in die hof gespeel. In die video erken Roof laggend dat hy die moorde gepleeg het. Beeldmateriaal van ŉ kringtelevisiekamera by die kerk het gewys Roof was sowat 45 minute lank op die perseel. Hy het aan die FBI-agente gesê hy het 15 minute lank in die kerk gesit om te besin of hy die moorde moet pleeg. Die oorledenes is geïdentifiseer as past. Clementa Pinckney (41), Cynthia Hurd (54), Tywanza Sanders (26), ds. Sharonda Singleton (45), Myra Thompson (59), Ethel Lance (70), Susie Jackson (87), ds. Daniel Simmons sr. (74) en DePayne Doctor (49).